બે ત્રણ દિવસમાં બધાં ખંડિયેરો, ચર્ચ, ટાવર, મુખ્ય રસ્તાઓ, અવારનવાર આવતા ચોક, ટાવરો જોઈ નાખ્યા. એને ખબર પડી કે પોર્ટૉ રિકોની અગ્નિ દિશામાં એક સરસ ટાપુ વિઆકેઝ (Vieques) જોવા જેવો હતો. સાન વાનથી એક બસ પૂર્વ કાંઠા પરના ફાહાર્ડો (Fajardo) લઈ જાય અને ત્યાંથી એક કલાકની બોટ રાઈડ ટાપુએ પહોંચાડે. ત્યાં ઊપડ્યો. કાંઠા પરની એક હોટેલમાં ઉતારો કર્યો. ત્યાંથી થોડે દૂર શટલ બસ કરી બાયોબૅઈઝ નામની જગાએ ફરવા ઊપડ્યો. રાતનાઅંધારું થાય તેવા સમયે લગૂનના પાણીમાં વસતા એક જ કોષવાળા જંતુઓ રહે. રાતના સમયે એક બોટમાં બેસાડી લગૂનના કેન્દ્રમાં લઈ જાય. પછી જેને પાણીમાં ધૂબકા મારવા હોય તે મારે. પાણી હલાવવાથી જંતુઓના કોષમાંથી ઉજાસ નીકળે. (આને Bio-luminiscence કહે છે). પ્રતાપસિંગને બહુ મજા પડી અને અચરજ અનુભવ્યું. જે પાણીમાં પડવા માગતાં ન હોય તેને માટે બે ચાર બાલદીઓમાં આ દરિયાનું પાણી ભરી બોટના તૂતક પર મૂકેલી. અંદર હાથ નાખી હલાવો ત્યારે નરી આંખે ન દેખાય તેવા જંતુઓ ચળકવા લાગે.